Odločba Komisije

z dne 18. februarja 2002

o skupnem formatu za predložitev povzetkov podatkov o kakovosti nacionalnega goriva

(notificirana pod dokumentno številko K(2002) 508)

(2002/159/ES)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Direktive 98/70/ES Evropskega parlamenta in Sveta z dne 13. oktobra 1998 o kakovosti motornega bencina in dizelskega goriva ter spremembi Direktive Sveta 93/12/EGS [1], in zlasti člena 8(3) Direktive,

ob upoštevanju naslednjega:

(1) Države članice morajo spremljati kakovost motornega bencina in dizelskega goriva danih na trg na njihovih območjih, da bi zagotovile skladnost z okoljskimi zahtevami iz Direktive 98/70/ES, ter da bi zagotovile učinkovitost ukrepov za zmanjšanje onesnaženosti atmosfere, ki jo povzročajo vozila.

(2) Določiti je treba enotno poročevalno obliko za predložitev podatkov o spremljanju kakovosti goriva v skladu s členom 8(3) Direktive 98/70/ES -

SPREJELA NASLEDNJO ODLOČBO:

Člen 1

Ta odločba določa skupni format za predložitev podatkov o kakovosti nacionalnega goriva v skladu s členom 8 Direktive 98/70/ES.

Člen 2

Države članice ob predložitvi Komisiji uporabljajo format, naveden v Prilogi.

Člen 3

Ta odločba je naslovljena na države članice.

V Bruslju, 18. februarju 2002

Za Komisijo

Margot Wallström

Članica Komisije

[1] UL L 350, 28.12.1998, str. 58.

--------------------------------------------------

PRILOGA

O SKUPNEM FORMATU ZA PREDLOŽITEV POVZETKOV PODATKOV O KAKOVOSTI NACIONALNEGA GORIVA

1. UVOD

Direktiva 98/70/ES Evropskega parlamenta in Sveta z dne 13. oktobra 1998 o kakovosti motornega bencina in dizelskega goriva ter spremembi Direktive 93/12/EGS [1], kakor je bila nazadnje spremenjena z Direktivo Komisije 2000/71/ES [2], določa okoljske zahteve za vse motorne bencine in dizelska goriva, dane na trg v Evropski uniji. Te zahteve so v prilogah I do IV Direktive. Člen 8(1) obvezuje države članice, da spremljajo skladnost s temi zahtevami za kakovost goriva po analiznih merilnih metodah iz Direktive. Vsako leto, najpozneje do 30. junija, morajo države članice predložiti povzetek podatkov, pridobljenih pri spremljanju kakovosti v obdobju od januarja do decembra v prejšnjem koledarskem letu. Prvo poročilo je treba izdelati do 30. junija 2002. Ta poročevalni format je določila Evropska komisija v skladu s členom 8(3) Direktive 98/70/ES in s to odločbo.

2. PODROBNOSTI O IZDELOVALCIH POROČILA O SPREMLJANJU KAKOVOSTI GORIVA

Organi, pristojni za izdelavo poročila o spremljanju kakovosti goriva, morajo izpolniti spodnjo preglednico.

+++++ TIFF +++++

3. OPREDELITVE IN OBRAZLOŽITVE

Primarna vrsta goriva: Direktiva 98/70/ES določa okoljske zahteve za motorni bencin in dizelsko gorivo, dano na trg v EU. Zahteve v Direktivi se lahko upoštevajo kot "primarne vrste goriva". Te vključujejo (i) navadni neosvinčeni motorni bencin (oktansko število > 91), (ii) neosvinčeni motorni bencin (oktansko število > 95) in (iii) dizelsko gorivo.

Nacionalna vrsta goriva: Države članice lahko seveda določijo "nacionalne" vrste goriva, ki morajo kljub temu še vedno upoštevati zahteve primarne vrste goriva. Na primer, nacionalne vrste goriva lahko vsebujejo super neosvinčeni motorni bencin (oktansko število > 98), motorni bencin z nadomestkom svinca, motorni bencin z ničelnim žveplom, motorni bencin s 50 ppm žvepla, dizel z ničelnim žveplom, dizel s 50 ppm žvepla, itd.

Goriva z ničelnim žveplom ali brez žvepla so motorna in dizelska goriva z vsebnostjo manj kot 10 mg/kg (ppm) žvepla.

4. OPIS SISTEMA SPREMLJANJA KAKOVOSTI GORIVA

Države članice naj bi priskrbele opis delovanja njihovih državnih sistemov spremljanja kakovosti goriva.

5. SKUPNA PRODAJA MOTORNEGA IN DIZELSKEGA GORIVA

Države članice morajo izpolniti naslednjo preglednico s podrobno določitvijo količin vsake vrste motornega in dizelskega goriva, danega na trg na njihovem ozemlju.

+++++ TIFF +++++

6. GEOGRAFSKA RAZPOLOŽLJIVOST GORIV BREZ ŽVEPLA

Države članice se zaprosi, da navedejo obseg (t.j. geografsko razpoložljivost) goriv brez žvepla, danih na trg na njihovem ozemlju.

+++++ TIFF +++++

7. OPREDELITEV POLETNEGA OBDOBJA ZA HLAPNOST MOTORNEGA BENCINA

Direktiva 98/70/ES zahteva parni tlak motornega bencina, manjši od 60,0 kPa, v poletnem obdobju, z razponom od 1. maja do 30. septembra. Za tiste države članice z "arktičnimi pogoji" obsega poletno obdobje čas od 1. junija do 31. avgusta in parni tlak ne sme preseči 70 kPa. Države članice se zaprosijo, da opredelijo poletno obdobje izvajano na njihovih ozemljih.

+++++ TIFF +++++

8. POROČEVALNI FORMAT ZA MOTORNI BENCIN

Države članice naj predložijo zbirno poročilo s podatki o spremljanju kakovosti motornega bencina (za nacionalno opredeljene in primarne vrste), ki so jih zbrali v določenem koledarskem letu (od januarja do decembra). Ta zbirna preglednica je priložena v Dodatku I. Preskusne metode so tiste, ki so vključene v EN228: 2000, ali v kasnejšo verzijo.

9. POROČEVALNI FORMAT ZA DIZELSKO GORIVO

Države članice naj predložijo zbirno poročilo s podatki o spremljanju kakovosti dizelskega goriva (za nacionalno opredeljene in primarne vrste), ki so jih zbrali v določenem koledarskem letu (od januarja do decembra). Ta zbirna preglednica je priložena v Dodatku II. Preskusne metode so tiste, ki so vključene v EN590: 2000, ali v kasnejše verzije.

10. PREDLOŽITEV POROČILA SPREMLJANJA KAKOVOSTI GORIVA

Poročilo spremljanja kakovosti goriva je treba uradno predložiti naslednji osebi:

Generalni sekretar

Evropska komisija

Rue de la Loi/Wetstraat 200

B-1049 Bruselj.

Poleg tega je treba poročilo predložiti v elektronski obliki na naslednji naslov elektronske pošte: env-report-98–70@cec.eu.int

[1] UL L 350, 28.12.1998, str. 58.

[2] UL L 287, 14.11.2000, str. 46.

--------------------------------------------------